Grete Schødts (S), 1997-11-06:
Hvis andre havde haft den samme oplevelse, som jeg har hver sommer, nemlig at være sammen med 500 ældre, dejlige mennesker, så ville man faktisk være ret rig på oplevelser i denne debat om en god ældreomsorg.
De aktive ældre i aldersklassen mellem tres og halvfems år er meget optaget af deres arbejde ude i efterlønsklubberne,i pensionistklubberne.
De er aktive i ældrerådet og deltager flittigt i kommunernes politiske arbejde omkring ældres hverdag.
De nye klageråd er også en del af deres arbejde, mange er besøgsvenner i Røde Kors, der er Ældre Sagen og projekter som »Ældre hjælper ældre«, som Ældremobilisering er primus motor i.
Der er nærmest ikke grænser for, hvad de bruger døgnets fireogtyve timer til.
Deres oplevelser ude fra det virkelige liv stemmer meget godt overens med den seneste rapport om ældreomsorg i Skandinavien, hvor Danmark har fået førertrøjen.
Det er de 95 pct. af de ældre, jeg taler om, der ikke bare vil slås i hartkorn med en stor gruppe af svage ældre.
De kan selv, og de vil selv.
De 5 pct. af de ældre, der har brug for hjælp og støtte, tror jeg vi alle er enige om skal have den bedst mulige pleje og omsorg.
Den førnævnte rapport viser også, at kravene er opfyldt langt hen ad vejen.
Når vi ser nærmere på rapportens indhold
, kan vi læse, at vi i Danmark bruger 165 hjemmehjælpstimer pr. ældre dansk indbygger, hvor man i Norge og Sverige bruger 60-70 hjemmehjælpstimer pr. indbygger.
Det siger noget om forskellen og den virkelige verden.
På trods af disse gode resultater kender vi også alle sammen et familiemedlem eller en nabo eller en god ven, der føler sig ensom, utryg, med følelsen af, at de svigtes.
Familien ser de ikke meget til, og hjemmehjælpen kommer ikke altid som ventet.
Hjælpen til personlig pleje er ikke det store kritikpunkt, men når det handler om hjælp til rengøring og andre praktiske opgaver i hjemmet, vil vi stadig i Danmark opleve deprimerede borgere, der er ulykkelige over den situation, de er kommet i som ældre, når de ikke længere selv kan.
Der er taget mange initiativer på ældreområdet i denne regeringsperiode, og Socialdemokratiet vil altid stå som garant for en god ældreomsorg.
Vi er et foregangsland, når det handler om modernisering af vores plejehjem, udbygning af vores ældreboliger, oldekoller, bofællesskaber og indretning af nye, moderne, sunde og gode plejehjem med centre.
Også skærmede enheder for gruppen senildemente kan vi se tager en rivende udvikling ude i kommunerne.
De bygger og de bygger.
Mange flere er blevet uddannet, har været i uddannelse og i praktikpladser til social- og sundhedsmedhjælpere og plejeassistenter.
Det er den vej, vi fortsat skal følge: målrettede aftaler med kommunerne og amterne - altså de økonomiske aftaler - og målrettede hensigtserklæringer om kommunernes ansvar.
Jeg kan nævne socialministerens seneste initiativ om nye veje til en bedre styring af hjemmehjælpen; økonomisk støtte
til opsøgende arbejde hos ældre over 80 år: to besøg om året og næste år får folk på 75 også besøg.
Det er med til at styrke det forebyggende arbejde.
Økonomisk støtte til frivilligt socialt arbejde er også en mærkesag, og ligeledes egen indflydelse på eget valg ved ansættelse af sin egen hjemmehjælper.
Kort sagt har vi sat dagsordenen for udviklingen i et godt velfærdssamfund med flere ansatte i den offentlige sektor, som netop er personalegruppen, der skal leve op til, at ældre også har en god hjemmehjælp.
Det er ikke centrale love og regler, der mangler.